Αθήνα, 4/5/2022

Αγαπητοί γονείς και κηδεμόνες των υποψήφιων μαθητών και μαθητριών για τις εξετάσεις εισαγωγής στο 1ο Πρότυπο Γυμνάσιο Αθήνας,

Για τις οδηγίες που θα διαβάσετε χρησιμοποιήθηκε το σχετικό έγγραφο της Κεντρικής Επιτροπής Οργάνωσης Εξετάσεων και έγιναν οι αναγκαίες προσαρμογές ώστε συμπεριληφθούν και όλες οι ιδιαιτερότητες που αφορούν τη διοργάνωση από το σχολείο μας.

Θα θέλαμε να τονίσουμε ότι πάντοτε στις διαδικασίες επιλογής με εξετάσεις, το όριο μεταξύ επιτυχίας και αποτυχίας είναι πολύ λεπτό. Οι παράγοντες που μπορούν να επηρεάσουν το τελικό αποτέλεσμα είναι πάρα πολλοί και το όποιο αποτέλεσμα, ούτε χαρακτηρίζει κατ’ ανάγκη τις ικανότητες των παιδιών και, προφανώς, δεν πρόκειται να καθορίσει μονοσήμαντα το ακαδημαϊκό τους μέλλον.

Από το βήμα αυτό θέλουμε να σας ευχαριστήσουμε για τη συμμετοχή των παιδιών σας στη διαδικασία και να ευχηθούμε σε αυτά να διεκδικούν συνεχώς αυτό που θεωρούν καλύτερο για το μέλλον τους και να επιδιώκουν τη συνεχή τους πρόοδο.

Κωστής Κοντογιάννης

Διευθυντής Γυμνασίου του 1ου Πρότυπου Γυμνασίου Αθήνας.

**Οδηγίες προς υποψήφιους μαθητές και υποψήφιες μαθήτριες του 1ου Πρότυπου Γυμνασίου Αθήνας**

**(και προς τους κηδεμόνες τους)**

**Α. Πριν τις εξετάσεις**

**1.** Η διεξαγωγή της δοκιμασίας για το 1ο Πρότυπο Γυμνάσιο Αθήνας θα πραγματοποιηθεί στη ΦΙΛΟΣΟΦΙΚΗ ΣΧΟΛΗ ΑΘΗΝΩΝ του Πανεπιστημίου Αθηνών (<https://www.google.com/maps/place/%CE%A6%CE%B9%CE%BB%CE%BF%CF%83%CE%BF%CF%86%CE%B9%CE%BA%CE%AE+%CE%A3%CF%87%CE%BF%CE%BB%CE%AE/@37.9690476,23.7808422,15z/data=!4m5!3m4!1s0x0:0x845acbc6edd6d9b7!8m2!3d37.9690476!4d23.7808422>)

Οι μαθητές και οι μαθήτριες θα μπαίνουν από την κεντρική είσοδο (δίπλα στο εστιατόριο) και από την είσοδο του 3ου ορόφου (δίπλα στο Μουσείο). Τα αυτοκίνητα μπορούν να μπαίνουν από την είσοδο της Πανεπιστημιούπολης στην Ούλαφ Πάλμε, ενώ πρόσβαση θα υπάρχει και από την είσοδο για πεζούς που βρίσκεται δίπλα στο νεκροταφείο Ζωγράφου

2. Οι μαθητές θα πρέπει, πριν την ημέρα εξετάσεων, να έχουν πριν εξασφαλίσει το **έγγραφο της ταυτοπροσωπίας τους** (διαβατήριο, ή αστυνομική ταυτότητα για όσα παιδιά έχουν κλείσει τα 12 και πιστοποιητικό ταυτοπροσωπίας από Δήμο ή ΚΕΠ για όσα είναι κάτω από 12 ετών) και να έχουν **εκτυπωμένη την αίτησή τους** από την πλατφόρμα των αιτήσεων. Χωρίς **και** τα δύο αυτά έγγραφα, είναι αδύνατη η συμμετοχή στις εξετάσεις.

3. Την Παρασκευή 6/5/22, το απόγευμα, αμέσως μετά τη κλήρωση για την εισαγωγή στα Πειραματικά Σχολεία, θα πραγματοποιηθεί η απόδοση τυχαίων αριθμών στους υποψηφίους μαθητές και μαθήτριες των Προτύπων Σχολείων. Αυτοί οι αριθμοί θα χρησιμοποιηθούν για την κατάταξη τους **στην περίπτωση της ισοβαθμίας μετά τη βαθμολόγηση των γραπτών**. Ο κατάλογος των τυχαίων αριθμών θα γνωστοποιηθεί με ανάρτηση στην ιστοσελίδα του κάθε Π.Σ και στην ιστοσελίδα της Δ.Ε.Π.Π.Σ.. **ΠΡΟΣΟΧΗ: αυτός ο αριθμός δεν είναι ο εξαψήφιος κωδικός που θα αναγραφεί στο απαντητικό φύλλο κατά την γραπτή δοκιμασία.**

**Β. Την ημέρα των εξετάσεων**

**1.** Οι εξετάσεις θα πραγματοποιηθούν στα αμφιθέατρα **204, 313, 438, 440, 442, 437 και 421** της Φιλοσοφικής ΣχολήςΑθηνών**.**

Οι μαθητές και οι μαθήτριες θα μπαίνουν στο κτίριο της Φιλοσοφικής μόνοι τους και θα κατευθύνονται προς τα αμφιθέατρα με την καθοδήγηση των εκπαιδευτικών που θα βρίσκονται στο χώρο.

**2.** Οι υποψήφιοι/ες υποχρεούνται να προσέλθουν μία ώρα πριν την έναρξη της γραπτής δοκιμασίας**, δηλαδή το αργότερο στις 9:00 πμ.** Η ώρα έναρξης της γραπτής δοκιμασίας είναι 10:00 πμ, και η διάρκειά της θα είναι 150 λεπτά. Τα παιδιά μπορούν να αποχωρήσουν μία ώρα μετά την έναρξη.

**3.** Κατά την είσοδο των παιδιών στο κτίριο θα ελέγχονται τα στοιχεία τους με βάση τις καταστάσεις υποψηφίων. Η κατανομή τους στα αμφιθέατρα θα γίνει ως εξής:.

* Στο αμφιθέατρο **204** θα εξεταστούν τα παιδιά των οποίων το επώνυμο έχει δηλωθεί με **λατινικούς χαρακτήρες** και τα παιδιά με επώνυμα από **Αμ…. Ζα… (κωδικός 598701) μέχρι Γιω….. Δη… (κωδικός** 739651**)**
* Στο αμφιθέατρο **313** θα εξεταστούν τα παιδιά με επώνυμα από **Γκαζ….. Κω (κωδικός 732564)** μέχρι **Κορο….. Ελε (κωδικός 405872)**
* Στο αμφιθέατρο **438** θα εξεταστούν τα παιδιά με επώνυμα από **Κοσ….. Δημ (κωδικός 873194)** μέχρι **Μηνα…. Πανα…. (κωδικός 348579).**
* Στο αμφιθέατρο **440** θα εξεταστούν τα παιδιά με επώνυμα από **Μητσ….. Αρι (κωδικός 401253)** μέχρι **Παυλ…. Μαρ… (κωδικός 095186)**
* Στο αμφιθέατρο **442** θα εξεταστούν τα παιδιά με επώνυμα από **Περπ….. Ιφι (κωδικός 150638)** μέχρι **Τζαμ… Μαρ.... (κωδικός 415698)**
* Στο αμφιθέατρο **437** θα εξεταστούν τα παιδιά με επώνυμα από **Τζαν….. Μαρ (κωδικός 589761**) μέχρι **Χυλο….. Δημ (κωδικός 982160)**
* Τα παιδιά με πιστοποιημένες μαθησιακές ιδιαιτερότητες, ασχέτως ονοματεπωνύμου, θα εξεταστούν στην αίθουσα **421**

Είναι πολύ πιθανό, με βάση την τελική προσέλευση υποψηφίων στις εξετάσεις, να γίνουν μετακινήσεις από το ένα αμφιθέατρο στο άλλο με αποφάσεις που θα πάρει επί τόπου η επιτροπή εξετάσεων.

Οι επιτηρητές/τριες υποδεικνύουν στους μαθητές και στις μαθήτριες τη θέση τους στα θρανία. Αν στην ίδια αίθουσα εξετάζονται αδέλφια, θα πρέπει να ληφθεί μέριμνα ώστε να μην κάθονται σε διαδοχικά θρανία

**4**. Οι υποψήφιοι/ες μαθητές/τριες, κατά την προσέλευσή τους και καθ’ όλη την παραμονή τους στο χώρο της εξέτασης, οφείλουν να τηρούν τα μέτρα αντιμετώπισης της COVID όπως αυτά ισχύουν. (χρήση προστατευτικής και αποφυγή συνωστισμού).

**5.** Η ταυτοποίηση των υποψηφίων τόσο πριν μπούν στην αίθουσα όσο και όταν καταλάβουν τη θέση τους σε αυτή, θα γίνεται με το **έγγραφο ταυτοπροσωπίας** και την εκτυπωμένη **αίτηση** στην οποία πρέπει απαραίτητα **να φαίνεται ο εξαψήφιος κωδικός**.

**6**. Οι υποψήφιοι/ες πρέπει να έχουν μαζί τους σκούρο μπλε ή μαύρο στυλό διαρκείας και γεωμετρικά όργανα. Δεν επιτρέπεται η χρήση διορθωτικού ή γόμας. Μπορούν επίσης να έχουν ένα μπουκάλι νερό.

**7.** Τα κινητά και ρολόγια τύπου smart watch απαγορεύονται. Παραδίδονται στους επιτηρητές/τριες κατά την είσοδο στην αίθουσα, απενεργοποιημένα πλήρως, και φυλάσσονται με το όνομα του υποψηφίου.

**Γ. Η διαδικασία της Εξέτασης**

**1.** Οι μαθητές και οι μαθήτριες αξιολογούνται σε δεξιότητες που απέκτησαν κατά τη διάρκεια της φοίτησής τους στο Δημοτικό Σχολείο, σχετικές με την κατανόηση κειμένων της Ελληνικής Γλώσσας και τα Μαθηματικά. Στην Κατανόηση Κειμένων Ελληνικής Γλώσσας ελέγχονται οι ικανότητές τους στην κατανόηση γραπτών κειμένων ποικίλων ειδών και περιεχομένου (λογοτεχνικά κείμενα, απλά άρθρα εφημερίδων ή περιοδικών, πολυτροπικά κείμενα κ.λπ.) καθώς και στη χρήση βασικών γραμματικών και συντακτικών φαινομένων. Στα Μαθηματικά ελέγχονται οι ικανότητές τους στην κατανόηση και στην επίλυση προβλημάτων, κυρίως της καθημερινής ζωής, αλλά και προβλημάτων με απλές αριθμητικές πράξεις.

**2.** Η εξέταση στα παραπάνω πεδία, γίνονται με μια ενιαία δοκιμασία. **Το σύνολο των ερωτήσεων είναι 50, 25 για τα Μαθηματικά και 25 για την κατανόηση κειμένου της Ελληνικής Γλώσσας**. Όλες οι ερωτήσεις είναι πολλαπλής επιλογής. Σε κάθε ερώτηση δίνονται 4 πιθανές απαντήσεις, από τις οποίες οι υποψήφιοι/ες καλούνται να επιλέξουν τη σωστή.Το σύνολο των αξιολογικών μονάδων είναι 100. Δεν υπάρχει αρνητική βαθμολόγηση**.**

**3.** Οι απαντήσεις δίνονται σε ειδικό απαντητικό φύλλο. Στο φύλλο αυτό δεν αναγράφεται το όνομα του/της υποψήφιου/υποψηφίας, ούτε κάποιο άλλο αναγνωριστικό. Καταγράφεται μόνο ο εξαψήφιος κωδικός υποψηφίου, τόσο αριθμητικά στην προκαθορισμένη θέση, όσο και μαυρίζοντας τα σχετικά κουτάκια που αναφέρονται σε αυτόν.

Οι επιτηρητές/τριες **ελέγχουν τα στοιχεία ταυτότητας και τον εξαψήφιο κωδικό και** σε περίπτωση λάθους αντικαθιστούν  **το απαντητικό φύλλο.**

**4.** Σε κάθε απάντηση οι μαθητές και οι μαθήτριες πρέπει να μαυρίζουν όλο το εσωτερικό του κύκλου που αντιστοιχεί στην απάντηση που θεωρούν σωστή. Μόνο έτσι είναι εφικτή η οπτική ανάγνωση από τον ειδικό σαρωτή που χρησιμοποιείται για την αυτοματοποιημένη διόρθωση των απαντήσεων. Εάν ο κύκλος είναι διαγραμμένος με Χ ή υπάρχει μαυρισμένος κύκλος πέραν του ενός ή και οποιοδήποτε άλλο επιπλέον σημάδι, το μηχάνημα ακυρώνει εντελώς την απάντηση, ακόμη και αν ο υποψήφιος έχει κάνει σωστή επιλογή. Ως εκ τούτου δεν υπάρχει καμία δυνατότητα διόρθωσης και οι απαντήσεις που θα σημειώνονται θα είναι οριστικές.

Σχετικές βιντεοσκοπημένες οδηγίες υπάρχουν στην ιστοσελίδα:

https://youtu.be/fDr3J1LCYcc).

**5.** Από την χρονική στιγμή που φθάνουν τα θέματα στο Εξεταστικό Κέντρο έως και μία ώρα μετά την έναρξη της γραπτής δοκιμασίας, απαγορεύεται η είσοδος και έξοδος από το στο Εξεταστικό Κέντρο. Από κάθε αίθουσα οι τελευταίοι δύο μαθητές θα αποχωρήσουν μαζί.